CELEX: 32021R2062
Language: hu
Date: 2021-08-23 00:00:00
Title: A Bizottság (EU) 2021/2062 felhatalmazáson alapuló rendelete (2021. augusztus 23.) az Északi-tengeren a bizonyos fajok halászatában alkalmazandó visszadobási kötelezettség 2021–2023-as időszakban történő végrehajtásának részletes szabályairól szóló (EU) 2020/2014 felhatalmazáson alapuló rendelet módosításáról

2021.11.26.   
               
               
                  HU
               
               
                  Az Európai Unió Hivatalos Lapja
               
               
                  L 421/4
               
            
         A BIZOTTSÁG (EU) 2021/2062 FELHATALMAZÁSON ALAPULÓ RENDELETE
         (2021. augusztus 23.)
         az Északi-tengeren a bizonyos fajok halászatában alkalmazandó visszadobási kötelezettség 2021–2023-as időszakban történő végrehajtásának részletes szabályairól szóló (EU) 2020/2014 felhatalmazáson alapuló rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Északi-tenger tengerfenéken élő állományaira és azok halászatára vonatkozó többéves terv létrehozásáról, a kirakodási kötelezettség Északi-tengeren történő végrehajtásának részletes meghatározásáról, valamint a 676/2007/EK és az 1342/2008/EK tanácsi rendelet hatályon kívül helyezéséről szóló, 2018. július 4-i (EU) 2018/973 európai parlamenti és tanácsi rendeletre (1) és különösen annak 11. cikkére,
         mivel:
         
                     (1)
                  
                  
                     A Belgium, Dánia, Németország, Franciaország, Hollandia és Svédország (a Scheveningen csoport) által benyújtott közös ajánlás nyomán az (EU) 2020/2014 felhatalmazáson alapuló bizottsági rendelet (2) meghatározza a bizonyos fajok északi-tengeri halászatában alkalmazandó kirakodási kötelezettség 2021–2023-as időszakban történő végrehajtásának részletes szabályait.
                  
               
                     (2)
                  
                  
                     Az (EU) 2020/2014 felhatalmazáson alapuló rendelet szerint a kirakodási kötelezettség alóli bizonyos mentességek, illetve kivételek 2021. december 31-ig ideiglenesen alkalmazandók. Ezekben az esetekben a közvetlen állománygazdálkodási érdekkel bíró tagállamoknak a lehető leghamarabb, de legkésőbb 2021. május 1-jéig további tudományos bizonyítékokat kell benyújtaniuk az adott mentesség, illetve kivétel alkalmazásának alátámasztására. A Halászati Tudományos, Műszaki és Gazdasági Bizottság (HTMGB) 2021. július 31-ig értékeli a benyújtott tudományos bizonyítékokat.
                  
               
                     (3)
                  
                  
                     Az északi-tengeri tanácsadó testülettel és a nyílt vízi tanácsadó testülettel folytatott konzultációt követően a Scheveningen csoport 2021. április 30-án közös ajánlást nyújtott be a Bizottságnak, amelyben kérte a kirakodási kötelezettségre vonatkozó bizonyos mentességek, illetve kivételek 2021 után történő fenntartását, és ehhez további tudományos információkat nyújtott be. A Scheveningen csoport 2021. július 26-án benyújtotta a közös ajánlást felülvizsgált változatát.
                  
               
                     (4)
                  
                  
                     Ezt a közös ajánlást a HTMBG (3) 2021 májusában tekintette át. A felhatalmazáson alapuló jogi aktus tervezetét a Bizottság 2021. július 16-án a tagállamok és a megfigyelői státuszban az Európai Parlament részéről közreműködő képviselők alkotta szakértői csoport elé terjesztette.
                  
               
                     (5)
                  
                  
                     Az (EU) 2020/2014 felhatalmazáson alapuló rendelet 6. cikke (1) bekezdése c) pontjának ii. alpontja tartalmaz egy túlélési arányon alapuló mentességet a Nemzetközi Tengerkutatási Tanács (ICES) 3a körzetének uniós vizein 90–119 mm szembőségű és bizonyos hálópanelekkel ellátott fenékvonóhálókkal (OTB, PTB) kifogott sima lepényhal vonatkozásában. A Scheveningen csoport a mentesség kiterjesztését kérte, hogy az ICES Kattegat alkörzetében minden év október 1-től december 31-ig a vonóhálókon a legalább 120 mm szembőségű négyzetes szemű hálómező is megengedett legyen. A HTMBG megállapította (4), hogy a Dánia által rendelkezésre bocsátott további tudományos információk megerősítik, hogy a sima lepényhal visszadobott egyedeinek túlélése hasonló vagy jobb, mint a nagyobb szembőségű hálók esetében, beleértve a SELTRA-hálópanelt és a 120 mm szembőségű hálómezőket, összehasonlítva a feszítőlapos vonóhálóval végzett halászathoz engedélyezett 80–-99 mm szembőséghez. A mentességet ezért úgy kell kiterjeszteni, hogy a Kattegat alkörzetben használt vonóhálók legalább 120 mm szembőségű négyzetes szemű hálómezővel rendelkezhessenek.
                  
               
                     (6)
                  
                  
                     Az (EU) 2020/2014 felhatalmazáson alapuló rendelet 11. cikkének (11) bekezdése de minimis kivételt biztosított a 80–119 mm szembőségű merevítőrudas vonóhálót használó hajók által az ICES 4 alterületen kifogott, a minimális állományvédelmi referenciaméretnél kisebb vékonybajszú tőkehalra vonatkozóan. A Scheveningen csoport a mentesség 2023. december 31-ig történő meghosszabbítását kérte, és új tudományos információkat nyújtott be. A HTMBG értékelte a bizonyítékokat, és arra a következtetésre jutott (5), hogy a közös ajánlás a HTMBG által korábbi elemzésekben azonosított kérdések közül többet is megválaszol. A nem szándékos fogások kirakodásának becsült költségei jelentősek, és tetemes mennyiségű többletmunkát is igényelnek a fedélzeten. A HTMBG az ilyen halászati tevékenység során felmerülő problémákat és kihívásokat is elismerte. A kivételt ezért indokolt 2023. december 31-ig fenntartani.
                  
               
                     (7)
                  
                  
                     Mivel az e rendeletben előírt intézkedések közvetlenül érintik az uniós hajók halászati idényének tervezését és a kapcsolódó gazdasági tevékenységeket, e rendeletnek a kihirdetése után azonnal hatályba kell lépnie. A rendeletet 2022. január 1-jétől indokolt alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2020/2014 felhatalmazáson alapuló rendelet a következőképpen módosul:
            
                        1.
                     
                     
                        A 6. cikk (1) bekezdése c) pontjának ii. alpontja helyébe a következő szöveg lép:
                        
                                    „ii.
                                 
                                 
                                    90–119 mm szembőségű Seltra-hálópanellel, 140 mm szembőségű (négyzetes), 270 mm szembőségű (rombusz alakú), 300 mm szembőségű (négyzetes) hálószemekből álló felső hálópanellel ellátott háló, vagy a Kattegat alkörzetben legalább 120 mm szembőségű négyzetes szemű hálópanellel ellátott háló, amelyeket minden év október 1-től december 31-ig tartó időszakában lepényhal-alakúak és hengeres testű halak fogására használnak az ICES 3a körzet uniós vizein;”.
                                 
                              
                  
                        2.
                     
                     
                        A 11. cikk (11) bekezdése helyébe a következő szöveg lép:
                        
                                    „(11)
                                 
                                 
                                    a 80–119 mm szembőségű merevítőrudas vonóhálót használó hajókkal az ICES 4 alterület uniós vizein folytatott vegyes tengerfenéki halászatban:
                                    a vékonybajszú tőkehal minimális állományvédelmi referenciaméret alatti egyedeinek azon mennyisége, amely nem haladja meg a sima lepényhal és a közönséges nyelvhal teljes éves fogásának 2 %-át;”.
                                 
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2022. január 1-jétől 2023. december 31-ig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 23-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 179., 2018.7.16., 1 o.
         
         
            (2)  A Bizottság (EU) 2020/2014 felhatalmazáson alapuló rendelete (2020. augusztus 21.) az Északi-tengeren a bizonyos fajok halászatában alkalmazandó visszadobási kötelezettség 2021–2023-as időszakban történő végrehajtásának részletes szabályairól (HL L 415., 2020.12.10., 10. o.).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, 23-24. old.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, 20-21. old.